РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/292-18

26. новембар 2018. године

Б е о г р а д

**З А П И С Н И К**

**43. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 23. НОВЕМБРА 2018. ГОДИНЕ**

Седница је почела у 15,00 часова.

 Седницом је председавао Петар Петровић, председник Одбора.

Седници су присуствовали чланови Одбора: Михаило Јокић, Ђорђе Комленски, др Александар Мартиновић, Жарко Мићин, Марко Парезановић и Милетић Михајловић.

 Седници су присуствовали и Драган Вељковић, заменик члана Славише Булатовића, Србислав Филиповић, заменик члана Јована Палалића, Александра Мајкић, заменик члана Биљане Пантић Пиља.

 Седници нису присуствовали чланови Одбора: Неђо Јовановић, Наташа Мићић, Душан Петровић, Срето Перић, Вјерица Радета и Балинт Пастор, нити њихови заменици.

Председник Одбора је обавестио присутне да је седницу сазвао у складу са чланом 72. став 2. Пословника Народне скупштине, у року краћем од прописаног, како би се омогућило да Одбор утврди предлоге одлуке о престанку функције председнику Врховног касационог суда, те да се на тај начин обезбеде услови за отпочињање поступка за избор председника овог суда, након чега је ставио на гласање, а чланови Одбора су **једногласно** утврдили следећи

Д н е в н и р е д :

1. Утврђивање Предлога одлуке о престанку функције председника Врховног касационог суда (018-3589/18 од 22. новембра 2018. године);
2. Разно.

**ПРВА ТАЧКА** – Утврђивање Предлога одлуке о престанку функције председника врховног касационог суда (018-3589/18 од 22. новембра 2018. године).

**Петар Петровић** је обавестио присутне да је председник Врховног касационог суда Драгомир Милојевић упутио допис којим обавештава Народну скупштину да му мандат истиче 6. децембра 2018. године.

Нагласио је да је потребно да Народна скупштина донесе одлуку о престанку функције председника Врховног касационог суда, након чега је потребно приступити поступку за избор новог председника овог суда.

Председавајући је отворио расправу у вези са овом тачком дневног реда, те како се нико није јавио за реч, закључио је расправу и ставио на гласање предлог, а чланови Одбора су **једногласно** донели одлуку:

-да Одбор утврди Предлог одлуке о престанку функције председника Врховног касационог суда Драгомиру Милојевићу, по истеку мандмата;

 -да Одбор донесе закључак да Предлог ове одлуке упути Народној скупштини са предлогом да се разматра по хитном поступку, у складу са чланом 167. Пословника Народне скупштине, како би се створили услови да се у што краћем року покрене поступак избора новог председника Врховног касационог суда, чиме би се обезбедили услови за несметан рад овог суда;

 -да за представника предлагача на седници Народне скупштине буде одређен Петар Петровић, председник Одбора.

**ДРУГА ТАЧКА** – Разно.

 Расправа у вези са овом тачком дневног реда није отварана.

 Седница је завршена у 15,15 часова.

СЕКРЕТАР ПРЕДСЕДНИК

Сања Пецељ Петар Петровић